એ વખતે સહજાનંદ સ્વામીએ જોબનપગી સાથે આવેલા પગીઓની સામું જોઈને વડગામ વાળા લાખા પગીને પૂછ્યું, ‘કેમ છે લાખા ઠાકોર. કોઈ ઓળખાણ પડે છે ? માછલાં નદીમાં નંખાવ્યાં, પાણી ઉપર છબછબિયાં કરીને ચાલ્યા. સામે કાંઠે જઈ રૂમાલ વીંઝ્યો. તે અમે હતા. જુઓ મારા સામું. કઈં ઓળખાણ પડે છે ?’ આ સાંભળતાં જ લાખો પગી ઊભો થઈ, માથેથી પાઘડી ઉતારી હાથમાં લઈ બોલ્યો ઃ ‘મારા પરભુ ! દસ વરસે ય તમે મારી સંભાળ લીધી. બાપા, મારા ગના માફ કરો. ‘આ ચમત્કારની વાત જાણીને આવેલ પગી ડાયરાએ જોબનપગીની સાથે જીવનમાં પાંચ વ્રતમાન વ્રતો પાળવાના શ્રીજીના હસ્તે નિયમો લીધા અને કંઠમાં બેવડી કંઠીઓ બંધાવી. મુક્તાનંદ સ્વામીએ પૂજાઓ આપી, તિલક, ચાંલ્લો અને માળા ફેરવવાની રીતિ શીખવી. એ પછી જોબનપગીએ શ્રીજીને વડતાલ પધારવા વિનંતી કરી.